khistorydata/jeongjo-sjw-relations huggingface dataset:
정조 19년 · 목
開城留守李冕膺狀啓以爲礪峴鎭民李▣奉與同里李明喆偶然言詰▣奉刺殺明喆云故依例檢驗則初檢官本府經歷李得休實因以被刺致死懸錄被告人李▣奉招以爲渠與明喆素所切親而渠之四寸兄李秀多逋鎭穀仍爲逃亡一間斗屋已爲斥賣悲懷難抑飮酒數杯暮往明喆家則明喆亦醉臥房中故渠曰吾之身世若是無餘地生亦何益云則明喆戲辱曰我與汝母曾有所奸汝卽吾子也豈有悲心乎云故渠醉中聞此憤心猝發仍拔佩刀直刺明喆之左臀仍爲致死烏得免償命之律云覆檢官豐德府使李文爀懸錄實因與初檢同正犯李▣奉刺殺李明喆情節初覆檢及同推考覆時旣已箇箇承款故臣依例親問結案取招馳啓令該曹照法勘斷刑曹啓請依法典照律報議政府詳覆施行敎以該府之殺獄每多如許大抵土俗尙氣故人不遁情情無容奸年前徐哥等獄案之每傳輕典於結案旣捧之後者非屈法也觀此獄案殺死則殺死而容有一分參恕之道彼醉此醉或詬或刺不但生與死不在於詬與刺正犯諸招如出一辭惟有速卽隨死之心者其心切可矜反覆獄情怙終則非也欽哉欽哉惟刑之恤哉云者若爲此獄而設言分付守臣更加嚴刑就過誤失實之律酌處後狀聞○成鏡監司趙宗鉉狀啓以爲臣於莅任以後收聚道內殺獄文案親執考閱則已錄啓者合爲四名而安邊韓德夫德原尹突山咸興嚴老味吉州金東實俱是十分無疑之案初無一毫可恕之情竝依前同推未錄啓洪原縣朴儀順獄事傷痕明的詞證俱備已成斷案更無可疑故前後文案依例單抄入啓成册修正上送于承政院令攸司稟旨分付○朴儀順獄事初檢官洪原縣監丁志元牒呈內本縣驛吏金弘京進告以爲渠之五寸侄信天被觸於朴儀順致死云故依例檢驗則實因被踢致命屍親金弘京招以爲信天之祖父母及父母葬地不吉年前遷出而金碩允家垈田有可葬處故欲爲營葬先埋渠之同生田中家幕欲爲毀撤則近居人朴儀順稱以渠之先山壓近處使族人朴永順率家屬來入信天聞此奇早朝獨往則儀順自脫喪巾突入扶執以頭數三次觸其左乳胷腹牽痛喘促兼發晝夜不臥以至致命云干證金聲達招以爲儀順以頭三觸信天之胷膛信天觸輒顚仆故渠與儀順之兄道順同力挽止而在旁朴永順亦爲扶執之計而拘於挽禁自投其身而已不得下手於信天云正犯朴儀順招以爲頭觸金信天一次而已二次三次之說實爲曖昧非獨渠之所觸永順亦爲一次頭觸云覆檢官北靑府使崔守忱懸錄實因與初檢同謹按此獄肋是要害觸亦頭撞而不但實因明的詞證俱備乳脅血癊之微赤稍硬胷腹牽痛而晝夜不臥實爲內損之形症沕合速死之法文憤頭頭觸其勢必猛雖在歇處尙可重傷況在緊處尤當必死則一觸三觸眞所謂挺刃之間六日致命可見其受傷之重則其死由觸明若觀火而正犯朴儀順前後訊推一味抵賴尤極凶獰依前嚴訊期於取服刑曹啓言廣占山地已驗橫强之習勒奪墓舍難掩沮戲之狀及其兩憾相逢宿憤將攄脫却喪巾奮身突鬪則其氣勢之凶猛雖謂之先着殺心未爲不可傍觀挽執手勢難施毒憤撑中性命不願畢竟三踊三撞每顚每觸終至致命而後已償命之律渠焉得免而乃敢授引永順欲爲推諉之計而不但兩金等公眼自在雖以其兄道順之營護若其去巾擲身之實猶不敢全諱則其踊躍頭觸之狀昭不可掩更加各別嚴刑期於取眼檢驗實因何等關係而今此信天之頭觸致死初檢則謂以法文元無被觸覆檢則謂以踢字旁照引用俱以被踢懸錄者大是失錯亦關後弊請當該初覆檢官竝推考敎以獄案大抵疏漏莫甚有難求疑於無疑之中申飭道臣別具意見論題推覈以爲詳覈得情之地○平安監司金載瓚狀啓以爲因義州金召史擊錚有朴昌一獄事査啓之命矣應問名人捉致臣營以平壤庶尹朴知漢德川郡守徐弘輔江西縣令兪彥錥差定參査官臣眼同嚴覈取招初覆檢案各人供辭一一開錄附陳淺見別成册子上送于承政院○朴昌一獄事昌一以義州捕校率楊下鎭卒趙明守李貴才金楚淡等到龍川許義倜家稱有運餉使公事捉去義倜以鐵鞭打義倜之父永洽仍爲致命初檢官龍川前府使柳光國覆檢官宣川前府使鄭學畊實因俱以被打致死懸錄昌一初覆檢招以爲自官招渠楊下鎭還民一族使之一倂捉來故率趙明守等三人轉到龍川招出許義倜相詰時義倜之父以首撞着於渠故渠揮鞭之際頭部被傷而果是手到無心之事云營査時變招以爲永洽篤老故初不加手元無鐵鞭撞着之事云大抵昌一有三可死而一可疑者永洽之頭上痕損外圻內縮添入半寸則可知其鞭落頭撞肉綻骨陷而況考法文明是被打三人交戰執鞭者昌一則昌一之打殺永洽更無他諉此其可死者一也催糴之校本非詗賊之行則袖藏鐵鞭已是殺手而初不留難言下卽打以其下撞之鞭格彼上擡之頭勢若拉朽危如壓卯若使永洽不死則義倜必死而父子之中一必無幸此其可死者二也手到鞭撞卽渠所供而再檢二推一辭自服而只以無心二字要爲免死之計知得渠母之擊錚且當營門之更査自謂以起死回生宜在此會忽地變招謂以無犯或冀其因此白脫而理直則初無亂言無犯者元不變招自是獄情之固然而欲以一供之變要反三年之獄者可見其眞有所犯自露本情此其可死者三也而渠與永洽初無一憾則猝地打殺宜無是理蓋永洽父子滾成一團不省誰其莫可分解而手勢旣滑鞭力益肆糾匝之場偶觸永洽諒其勢不得不然此所謂有殺手而無殺心者然而易執者跡難見者心今何可以難見之心遽原其易執之跡詞案已具情犯至重連加嚴訊期於得情至於義倜路請免檢之說固若可疑而蓋永洽年近九十忽罹橫送旣恥殺死之名且恐檢驗之患戎子勿告似非異事則分不可以此一款遽變已具之案而蓋此一言大是此獄之疑而初檢狀中初不槪論致使獄情到今易眩不可但以疏忽言初檢官龍川前府使柳光國罪狀請令該府稟處刑曹啓言一身要害莫如頭部數寸痕損明是打傷毋論無心偶然其爲殺人則一也隨身鐵鞭雖曰無心逢人揮打亦豈偶然乎行凶之跡鐵案已成殺人者死法意至重道臣査事以三可殺一可疑有所論列而所謂三可殺者件件的當無容更議所謂一可疑者卽義倜勿行檢驗一事也設或永洽眞有遺囑不過慮其行檢之患有此勿告之戒設或義倜遵其遺囑不願行檢其在官長斷獄平冤之道只當治義倜從亂命而忘復讎之罪而已豈可以此而起疑於已成之案乎請朴昌一各別嚴訊期於取服當初永洽之戒子勿告別無可疑之端而以檢狀中全不槪論謂之疏忽者道臣所請不無所據初檢官龍川前府使柳光國令該府拿問處之敎以死者喘喘衰朽垂死之物一或下手其斃丁寧如是也故下手之罪尤重在他獄則優可傳輕至於此獄行凶者又非强弱相適者由前由後嚴訊得情斷不可已申飭道臣期於取服當該府使之罪不可歇處令該府捧口招以聞
정조 19년 · 강
推刑曹判書李祖源仍命廟堂取考大臣臺諫與聞殺獄之例定式草記
정조 19년 · 목
敎曰今日始因滯留之殺獄文案酬應見之近來該曹議讞之愆限踰期無異於申飭之前當該該曹判堂推考該房另加察飭又有因此釐正者昔則凡不出於朝紙之如殺獄等文案之判下相關於兩司臺諫可以發啓者則發啓云矣近來則此規全廢此所以柳師文事之姑且任置以免其闕啓者無事朝廷師文者類豈可每每覓來乎甚至大臣亦不知殺死之折獄云其爲相反於曺中別設檢詳廳之本意果何如令廟堂取考前例指一定式草記使大臣臺諫與聞於一律獄事
정조 19년 · 강
分諫尙瑞直長閔致謙拿處
정조 19년 · 목
敎曰時囚罪人洪仁浩飭幾施矣放送
정조 19년 · 강
慶尙監司李泰永以臣濟民崔應奎等上言諸條査實馳啓
정조 19년 · 목
狀啓以爲因巨濟民崔應奎等十一人上言前府使柳弘源不法諸條有嚴杳狀聞之命矣前道臣趙鎭宅在任時金海府使金處漢丹城縣監李榮祚差定査官應問各人詳細究詰臣於到任後申飭査官更使盤覈則蓋崔應奎特一海曲無賴之輩不事漁農自任能猾非理爭訟卽是伎倆而又於今番因事上京蓄憤於其父之受杖敢生構捏地主之計乃有驚動天聽之擧虛錄不干人姓名臚列已遞官罪目少無顧忌極其狼藉者萬萬狡惡許多事件逐條査究則各項錢穀之出入措劃或因邑例或循民情俱有可據文簿昭在則應奎之架虛鑿空隨意論列至於十一條之多者不但罪著誣罔事關風化渠亦以不知裏面只聞浮言等說箇箇納供不敢發明則其含憾逞毒之狀推以可知此而若不別般勘治則海島俗習無以懲戢仍囚該府獄以爲考律嚴處之地其餘金亨中等竝自臣營從重科治計料
정조 19년 · 강
命三陟營將李東憲拿處分揀
정조 19년 · 목
因三陟營將望筒敎以飭旣施矣且與首犯地方官有異況有涉海之勞拿處分揀
정조 19년 · 목
以金載瓚爲大司憲載瓉徐有臣權▣竝新通也金銑金和鍾爲持平申絢爲正言曹允遂爲修撰朴宗甲爲禮曹參議西淸君煋爲都總管金羲淳爲北評事咸昌縣監朴載淳順川郡守李秉道相換
정조 19년 · 강
分揀注書趙台榮拿處仍命牌招入直
정조 19년 · 강
命今日應製蔭官對策生進幼學製詩賦
정조 19년 · 목
以桃源圖爲詩賦同題限重陽日出以還餉爲策題限二十日開東遣大司成李晚秀齎往泮宮敎曰今日泮儒應製時蔭官則爲民國實用發策詢諮毋論職之有無年之多少堂下正三品自軍資正韓用和以下皆令應製其餘生進幼學以詩賦試取以此分付仍命內閣印頒策題對策者亦以印札紙本寫進
정조 19년 · 강
命自今日至十二日弛夜禁
정조 19년 · 목
敎曰今日有泮儒應製之擧出榜間夜禁弛禁事分付巡邏營門左右捕廳巡廳明日榜姑未出且値重陽再明三明四明慶科遊街日至十二日夜禁亦爲弛禁事分付
정조 19년 · 목
禁府啓言今日應製時本府都事皆爲進去而武都事一員本府入直公事回公都事當直入直都事無以推移假都事二員請令該曹差出擧行敎以進去者何處進於泮宮乎去於渠家乎限以二十日則其間連爲差出假都事乎草記捧納承旨推考
정조 19년 · 강
命義州被燒民戶中中戶身還停退小戶勿徵
정조 19년 · 목
平安監司金載瓚以義州民中戶二戶小戶五十一戶全家燒燼馳啓敎以邊民當寒失所可矜中戶身還停退小戶勿徵事分付
정조 19년 · 강
召見湖西奉命文備郞柳畊于重熙堂
정조 19년 · 목
東南關王廟纛所節祭在再明也
정조 19년 · 목
承旨李勉兢啓言武科紅牌安寶時考準榜目名字則與單子中名字多有違錯科試規式當以單子爲主紅牌則以單子中名字書塡原榜目改付標以入而當該試官疏漏之失不可無警請竝推考從之
정조 19년 · 강
考下泮儒應製試券入格人施賞
정조 19년 · 목
泮儒應製收券訖賦爲一千六百九十五張詩爲九百六十二張限後賦爲七十張詩爲四十六張親考以下敎曰泮儒應製今番則詩賦各取一人餘皆勿論詩二下進士朴文昊賦三上幼學李奎南新印朱書百選各一件賜給
정조 19년 · 강
召見諸承旨及藥院提調李時秀冬至三使臣閔鍾顯李亨元趙德潤于誠正閣
정조 19년 · 목
諸承旨持公事入侍也藥院請診也○予謂正使閔鍾顯等曰今年異於他年宜送別使以伸慶賀之意而事係格外有難創行故只以節使之行前期入送以表予心須趁臘月初一日前抵北京而新皇初政必多可聞卿等詳細採探以來鍾顯曰臣才識淺陋專對之任恐無以承當況値今年將不知何以幹事矣予曰書册之禁自前嚴飭不但稗官雜說雖經史我國刊行足矣何必燕貿一切諸書勿使貿來予謂書狀官趙德潤曰曾聞故重臣以館職仍帶往還云然否德潤曰然矣予曰事不偶然特點校理肅命出去仍敎曰書狀卽一行繡衣也諸般禁條固宜專當察飭而至於紋縀之禁尤爲嚴飭俾勿冒犯
정조 19년 · 강
以趙德潤爲校理前望也
정조 19년 · 강
飭畿伯徐有防導駕
정조 19년 · 목
敎曰明日動駕時畿伯導駕何以爲之乎下敎之後尙無皀白令廟堂嚴飭使之導駕後草記○備局啓言依下敎卽爲發關嚴飭於京畿監司徐有防處卽見都事趙得永所報則以爲觀察使情地萬萬懍戲只俟嚴勘而已則導駕擧行尤無可議連伏承飭敎蠢動無路泣血席稿惟願速被斧銊之誅云矣導駕事體至爲嚴重特敎申飭非止一再而終不擧行請徐有防重推更加嚴飭使之卽速擧行敎以更加嚴飭導駕形止斯速草記又啓言京畿監司徐有防處連加關飭卽見都事趙得永所報則以爲觀察使惶懍震剝見方泣血席稿恭俟嚴勘則導駕擧行初非可議惟願亟被重誅云矣動駕隔宵屢煩飭敎一味頉報請徐有防姑先重推允之
정조 19년 · 강
命禁衛大將李敬懋權察左右捕將
정조 19년 · 목
兵曹啓言明日大駕詣宣禧墓展拜時左邊捕盜大將趙圭鎭以善騎別將隨駕右邊捕盜大將柳孝源以禁軍別將隨駕矣在前如此之時有曾經捕將權察之例請還宮間以留陣禁衛大將李敬懋姑令權察允之
정조 19년 · 강
命金吾時囚中行査入宋銓保放其餘諸囚今日捧供
정조 19년 · 목
敎曰若非承宣之言何以記憶時囚中行査人保放其餘諸囚今日捧供待判下令次堂草記照律○禁府啓言時囚中鄭昌耆當捧口招而判義禁徐有隣在外次堂例不得擧行何以爲之敎以令次堂擧行
정조 19년 · 강
命沁留金履翼更待下敎上來
정조 19년 · 목
敎曰沁留雖已上來擧動相値使之還下去更待下敎上來事分付
정조 19년 · 강
備局以海南縣監安策所陳六條民瘼回啓仍請策推考幷從之仍命臭載米虛錄及癸丑虧欠米事令廳該曹卽爲決處
정조 19년 · 목
備局啓言取見海南縣監安策疏本則疏中所論凡爲六條而其一旱田給災事也今年諸道農形水田則雖有未移晚移之災至於田農無不登熟而旱田之無得給災事目至嚴雖道臣例不敢輒煩陳聞有非一守令所敢仰請者置之其一籍戶難充事也勘籍法意至爲嚴重其增其減一從實數着意安集則籍戶隨增任其流亡則籍戶漸減此在守令之勤慢有非自朝家知委變通之事本縣籍戶之減縮旣如是夥多分付道臣嚴飭該倅撫摩勞徠期使流戶還集俾無虛戶勘籍之弊其一軍丁疊役事也以本縣軍額較之本縣民戶則雖似稍有餘數而若除逃故雜頉則果有疊役難充之慮而近來奸民避役漏籍之類吏鄕受賂私募之弊在在皆然嚴飭道臣一一査括以充闕額如此而又或有不足者量其多寡從便區處於道內實戶有裕邑其一停退還上事也本道昨年尤甚邑停退還穀不待道臣守令之陳請已有特敎仍停之命兩湖窮民均蒙曠絕之澤此一款更無可以稟處之事其一庚戌臭載米虛錄事及癸丑虧欠米難徵事也庚戌臭載穀物事果如該倅所陳則虛錄會案誠爲弊端當初事實追後區處俱未可詳分付該廳溯考前後來歷更爲論理稟處至於癸丑虧欠米事稅穀上納事體至重自本縣幷雜費準數裝載則及其上納之時許多虧欠若非船格之作奸則乃是監色之偸弄査實徵捧刻期準納而已元非猥煩陳聞之事置之其一花源牧場事也該倅所陳旣無弊端與事狀之論列有難指一稟處分付該寺關飭該牧如有難支之弊詳察爛商以爲從便矯革之地外邑守令之以民弊陳聞者固當詳愼爲弊之源捄弊之方爛商熟察一一條列以冀朝家之處分而今此所陳泛說爲弊之端俱無捄弊之語其中牧場一事幷與弊端實狀而略不論列事極疏忽請該縣監安策推考敎以依回啓施行旱田給災雖非法典綿或闊狹在於道臣而臭載虛錄及癸丑虧欠事該廳該曹之尙不區處殊不成說嚴飭使卽決處報來後草記
정조 19년 · 강
遞左參贊趙瑍以尹蓍東代之前望也仍命以鄭好仁爲守宮大將
정조 19년 · 목
備局啓言明曉動駕時班次旣無大臣政府參贊可以押班而右參贊李聖圭別雲劍進左參贊趙瑍身病猝重不得進參請左參贊姑爲改差以爲及時押班之地允之敎以前望單子入之待下批牌招以爲推移押班之地以蓍東批下又敎曰守宮大將則前判書鄭好仁爲之敍用令該曹口傳付軍職
정조 19년 · 강
放金吾時囚李長演李得駿金銑沈廷秀等仍命李鐔尹宇大趙厚鎭林蓍喆趙祥逵宋啓來李德鉉鄭昌耆等照律草記
정조 19년 · 목
義禁府啓言長興主簿李長演原情以爲莫重方物席子不善進排溺職之罪實無所逃云請刑推得情敎以鄕物異於京貢姑爲附過放送此後方物席品各別嚴飭又啓言江華前中軍李得駿原情以爲身爲中軍豈敢少忽於防守之節而以九月初八日轎子出入事至有守臣請罪之擧渠罪在所難逭云李得駿曾經都總經歷請議處敎以分揀放送又啓言前持平金銑原情以爲去月二十八日伏奉下諭仍卽登道中路身病猝劇不得前進至爲過限云金銑笞五十收贖解見任別敍私罪施行敎以分揀放送又啓言濟用奉事沈廷秀副奉事李鐔等原情以爲莫重方物苧布不能擇精進排溺職之罪萬殞猶輕云請竝刑推得情敎以苧色郞廳附過放送紬色郞廳照律草記此後方物各品尤宜致精而其所進排若是不勤特以提調姑不處分渠輩則參酌更或如前焉逭重勘以此嚴飭又啓言漆谷府使尹宇大原情以爲本府新番軍卜馬宿衛所管事體莫重而未能另擇或疲劣不健或中路致傷溺職之罪實無所逃云請刑推得情敎以除刑推照律又啓言海州前判官趙厚鎭原情以爲渠之赴任在於癸丑歲末災年窮民之所納或多不精封倉日急亦不得盡意點退故末梢所捧果多麤荒及至分糶之時民間切急不得不以精實者擇給故分餘所儲卽其麤劣者今番摘奸時舊米條三百餘石謂以麤劣乃以粟稷懸錄自歸於單代之科四十石九斗虛留事其中三十四石則上項穀物數三年儲積間多不完乃爲改量各倉之斛縮合爲此數六石九斗則檢倉田米十一石麤劣之故亦以粟懸錄準折計之不足之數歸之於虛留右項事件向因備局之關自營門査報時已爲覈實莫重國穀初不能擇捧又不善典守一則渠罪二則渠罪云安岳前郡守林蓍喆原情以爲今年正月往赴本郡反閱倉穀則昨年所捧還穀中所謂唐米極甚麤劣米皮相雜不可全然歸之皮唐故及其分還以歉歲民情之遑急擇其稍精者分給則分餘所留自不免最麤今此摘奸時以留庫中一百三十石歸之前官單代之科則渠之不卽摘發難免其罪云殷栗前縣監趙祥逵原情以爲春初赴任之後流來舊逋及穀品麤劣之狀卽爲枚報於前後營門至於虛留事則儲置米二十六石先爲上下於防船改造價而亦有營門惠廳帖移而各穀四百八石零內小米二百三十六石營吏誤爲添錄於備局會案自營門已爲査實一百六石十四斗零以本色自在而亦巳點閱於備郞摘奸之時馬牌踏置文蹟俱在而始擬準折終歸單代之際未免誤錄未知其故而四石三斗零以山倉穀加下載錄於會減文書備局成册一按可考十一石十二斗零營穀之先上下未會減者而文蹟俱在其餘四十九石則備郞以舊官時虛留伊時倉色處捧侤音而四十九石以其數小之故果未報營云宋啓來原情以爲待罪本縣適値戊申歉荒許多還上果未及準捧虛留之科在所不免至於單代一款實無各穀代捧之事云林蓍喆曾經侍從請議處趙厚鎭趙祥逵宋啓來竝刑推得情允之敎以竝除刑推照律草記又啓言晋州前牧使李德鉉原情以爲本州以昨年慘歉之邑還上除停退封庫後民情遑汲故過歲結戶分還外許多飢民月三饋分所入賑穀磨鍊其數數自不少故不計某樣衙門隨其所存穀物先爲推移取用則伊時事勢無論穀物之彼此衙門之分留自歸於還賑所分條而非但以還以賑將至傾庫還穀數本不敷餘在無幾則窮民農糧亦不可不預念故已自春初以勢不得不傾庫之由條列穀簿屢報巡營請得移轉穀一以爲穀物裒益之地一以爲農戶秧糧之資而當其分賑垂畢之時咸陽移轉米一千石山淸米二千石三嘉米一千五百石安義米二千五百石丹城移轉租二千五百石安義租三千石合米粗一萬二千五百石自巡營次次區劃於本州故一從民夫均排受來而移轉受來邑前例則移轉穀物雖是留庫條各面民人各自直受之時已作出庫之穀而到本州還納旣無其例自本州還捧亦無其勢以此之故自爲盡分之穀而移轉出給邑受來邑錄減衙門則如數懸錄依法分留則本州移轉穀事勢自歸虛留云請刑推得情敎以除刑推草記照律又啓言大丘判官鄭昌耆原情以爲慶科觀光次八月受由上京矣九月始爲還官則其間禁衛營徵番關文來到本邑已爲點送於中點所莫重宿衛上番之軍至於冒年代點馬匹亦以疲劣苟充以致該營門執頉之境身爲本倅若能常時檢飭預爲團束則豈至人馬俱爲執頉之擧乎云請刑推得情敎以常時若能團束宿衛番上之軍豈有恣意犯律之擧乎渠若在官容或以公罪一分可恕而敢於受由上京也諉之兼倅初不前期致察由前由後其罪何如況日前道狀何等駭惡未必非渠所知因渠幺麼一蔭倅宿衛闕伍國綱掃地合置重勘以此照律草記
정조 19년 · 강
飭監軍李敬心捉巡
정조 19년 · 목
二所巡廳以犯夜人典醫監生徒蔣漢鄕執促依例移送秋曹啓敎以一所監軍李敬心更觀前頭當處分矣
정조 19년 · 강
詣宣禧墓行酌獻禮
정조 19년 · 목
具戎服乘馬出協陽門由敦化門崇禮門至墓所齋室門外降馬入齋室天明詣墓所行酌獻禮如儀仍詣墓上奉審還御齋室
정조 19년 · 목
具戎服出宣禧墓齋室乘馬至洞口轉仗衛於還途命以信箭敎先廂大將留住道上禁軍別將隨入作門駕向第一樓先是駕將還宮以暗令後廂大將見大駕之改路作行馳至駕前爲先廂而別抄則與善騎將先驅至太倉屛門作門如壯勇衛駕後禁軍別隊馬兵等遮截座馬之後以防追至諸臣之攔入請對暗令旣頒駕出洞口外直向第一樓人馬辟易觀者如堵雖以在衛內之承旨閣臣瞠眼如環呿口如啞不知所以爲計大駕馳至第一樓門外勿納請對諸臣(刀削)○敎曰臣僚中若以請對來聒則今日不爲回鑾否則當還宮諸承旨驚遑罔措來詣請對敎以退去(刀削)(刀削)(刀削)(刀削)
정조 19년 · 강
遞戶曹參判李亨元仍任前參判曺允亨
정조 19년 · 목
敎曰太倉有書扁事出疆戶曹參判許遞前參判曺允亨仍任牌招來待○敎曰第一樓壁上有御製詩令戶參依挹淸例書揭事分付
정조 19년 · 강
詣懿昭墓展拜
정조 19년 · 목
敎曰還宮當詣懿昭墓展拜該房知悉仍命承史閣臣侍衛入門整班閣臣等進至第一樓階下(刀削)(刀削)敎曰還宮後衛內閣臣一人及坐直承旨外竝毋得入闕遞差之承旨閣臣竝以百官班隨駕仍進發至阿峴少駐承旨金啓洛啓言蹕路咫尺之地畿邑民人齊訴而考喧都事不能禁止本院請推外無他可施之罰何以爲之敎以爲先汰去記過待令少頃進發入崇禮門至敦化門外領議政洪樂性右議政蔡濟恭迎候路左濟恭曰今番則事屬旣往固無奈何而聖人之過貴在不貳惟望此後之不復此擧也命退入敦化門敎曰一提學只參百官問安班毋得入閣班之意分付由協陽門還內
정조 19년 · 강
分揀內閣提學沈煥之原任直提學徐龍輔直提學李晚秀原任直閣尹行恁檢校直閣金勉柱承旨蔡弘履李肇源遞差
정조 19년 · 목
因閣臣承旨遞差傳旨有是命
정조 19년 · 강
命內閣政院毋敢冒禁陳章
정조 19년 · 목
敎曰大臣以下疏箚不無門禁之效近來內閣政院托以身在闕中或有越例箚啓之事句語雖不涉禁其爲違禁一也旣有口傳下敎者聽此敎孰敢冒禁乎令內閣政院知悉
정조 19년 · 강
命黃信箭通用於各營
정조 19년 · 목
敎曰有五營之制則用五色信箭而今則前營旣出鎭後營爲單營紅黑兩色不當用之此後以黃信箭通用於各營事分付
정조 19년 · 강
命秋曹擊錚人今日開坐捧供以聞
정조 19년 · 목
敎曰近來擊錚頗有嚴禁之效陵行時亦不過數人而今番則擊錚雖甚夥然今年春秋陵行皆未爲之宜有闊狹之擧還宮後今日開坐捧供以入事分付
정조 19년 · 강
加劃海西災結一千二百八十五結零
정조 19년 · 목
備局啓言卽見黃海監司徐邁修狀啓則以爲延安等五邑災多至四千結其餘十八邑不過八百餘結今此未準請一千二百餘結勢將分排直減民情災形實所不忍畓災一千二百八十五結三十八負特命準給事令廟堂稟旨分付矣本道畓總較少於旱田今秋農形最優於近年當初災結之請減千餘結者蓋亦因此而今見道臣狀啓備論延安等五邑民窮災多之狀至以爲目見災形不忍減削苟非事情之十分難處則覆啓判下之後宜不敢更煩陳請在朝家軫恤民隱之道有難一向靳許請畓災一千二百八十五結三十八負依狀請更爲準給俾一道災民均蒙終始之澤允之
정조 19년 · 강
加劃嶺南災八千二百七十五結零災實分等邑依請施行山倉還穀折半仍留平倉還穀之次邑限折半稍實邑限三分一以豆太代捧各衙門上納綿布限歲前緩督推奴徵債限明秋防塞
정조 19년 · 목
慶尙監司李泰永狀啓以爲臣行所到較諸邑牒民訴參以耳聞目見論其災實定爲等第則上道不如下道東沿不及南沿峽農遜於野農田穀勝於畓穀而田穀之中豆太大勝黍粟稍遜至於木花則總論山野始多占豐之望間經水潦終有失稔之歎當秋市直無異昨年道內各樣災頉之不得不當俵者爲九千七百七十五結二十五負五束事目頒下一千五百結外不足災八千二百七十五結二十五負五束特許加劃則臣謹當綽約分排平均塗抹他餘一二條件之可以仰請者一依新定式亦爲附陳幷令廟堂稟旨分付○稍實三十八邑巨濟慶山英陽迎日寧海淸道南海知禮長鬐草溪昆陽居昌三嘉咸昌聞慶咸陽陜川開寧山淸金山宜寧丹城熊川漆谷盈德奉化義興仁同安義義城彥陽新寧河東興海泗川鎭海眞寶禮安之次三十三邑慶州安東昌原晉州星州大丘蔚山金海密陽尙州昌寧善山豊基比安靑松東萊順興永川醴泉榮川梁山固城慈仁河陽龍宮淸河機張玄風軍威漆原高靈咸安靈山一山倉還穀事體雖重賑餘民力之當寒遠輸爲弊甚多非但在所當念雖在大豐之歲亦無一時還納之例今年則置各山城當捧之數限折半依前輸納山倉其餘折半亦爲依前仍留平倉以爲待明秋次次運納之地恐合事宜一還穀代捧決非常歲議到之事而第念歉後民勢雖値稍登當此新舊幷督之時必有艱乏難辦之患而至於上道各邑田種居多畓穀絕少若以本色盡數責納則推貸換貿爲弊不少田穀中豆太比他大勝而穀品異於皮穀勿論當年新還及昨年停退條之次邑限折半稍實邑限三分一許令以豆太代捧待明秋還作本色何如一今年綿農大違始料目下民情實多可悶故臣營所管各邑鎭射軍木下納布及他餘應捧名色已令純錢代納至於各衙門上納條所關甚重年年請代軍國經用亦宜仰念故以依定式備納之意己爲發令今方收捧而細量目下民勢若使限以歲前緩其督而紓其力則在公別無少損而於民實有大惠而事係上納不敢擅便第此附陳一推奴徵債乃是擾民之事則不可以年事之免歉或忽其禁今年則依前防塞恐合事宜敎以所請諸條竝依狀辭許施事分付
정조 19년 · 강
勘放金吾時囚鄭昌耆林耆喆趙學鎭趙祥逵尹宇大李鐔等配李德鉉于文化縣宋啓來于永同縣
정조 19년 · 목
禁府啓請罪人李德鉉告身盡行追奪又五年禁錮文化縣徒三年定配又啓請罪人鄭昌耆杖一百收贖告身盡行追奪放送又啓請罪人林耆喆杖八十收贖奪告身三等放送宋啓來告身盡行追奪又五年禁錮永同縣徒三年定配趙厚鎭趙祥逵各杖一百收贖告身盡行追奪放送竝允之敎以如有功議各減一等又啓請罪人尹宇大杖八十收贖奪告身三等放送允之敎以如有功議各減一等催科方張其代令該曹口傳差出待下批明日辭朝事分付又啓請罪人李鐔依法典罷黜放送敎以姑從三令之義爲先削仕五十日更觀來頭勤慢
정조 19년 · 강
以尹養儉爲漆谷府使口傳也
정조 19년 · 강
奉審承旨趙尙鎭農形書啓有司堂上議于大臣粘啓稟處仍命尙鎭及承旨李義駿重推
정조 19년 · 목
尙鎭書啓以爲臣於逶迤往來之路收拾聞見參量形勢高坡之民畓穀間或晚移而田穀旣爲豐稔折長補短則可謂平歲些少民願有不必猥陳若夫長湍十三面及豊德五面交河四面畓農未免歉荒目下民情誠爲矜悶故玆以隨問條列批以此啓有司堂上議于大臣粘啓稟處而今番兩承宣書啓吏讀用書啓之體結語用啓辭之規出納之地做錯若此何以察飭各司乎當該承宣竝從重推考
정조 19년 · 강
判下擊錚原情十八度于各該司命南玉伸冤事依施金聖鐸罪名分揀李世豊丁景達放送李之權嚴飭更勿煩籲許澓原情勿施以待處分李榮族泒令御將李漢豊詳査以聞朴聖輝令戶判李時秀決給
정조 19년 · 강
判下上言三十七度于各該司命文簡公朴祥特許不祧遣官賜祭文烈公趙憲一體致祭島配罪人後傳母妻許其往見配所
정조 19년 · 목
因忠州幼學許澓上言上言與擊錚原情同敎以此大臣事嘗有所深量者義理公物也其體如鑑之空其用如衡之平一有私意豈可曰義理庚申事實昭載公私文蹟人孰不知而其中心可恕而跡不犯者一曰筵奏二曰囚供然而黨禍痼而人無自立之定見百有餘年之間事關故相置之不須提之科是豈義也理也哉苟使故相懷二心而有異跡則如故大司憲李翊相故大司諫金萬重何以將順於減律之際乎恐傷則哲之聖敎亦有可以分明仰認者況今年何年卽我聖祖初元之再周甲也以伊時爲院相者若於此年得蒙霈典此亦仰體中一事故領議政許積雪其齎冤宥其削職
정조 19년 · 강
政院請寢許積雪冤復官之命賜批
정조 19년 · 목
承旨李晩秀成種仁金啓洛鄭尙愚啓言卽伏見忠州許澓上言判付下者有罪人許積雪其齎冤宥其削職之命臣等誠不勝萬萬驚心之至噫彼許積以逆堅之父排布體府交結楨枏罪關宗國斷案已具聖祖之處分至嚴一國之公議大定已至百餘年所王府丹書堅如金石今其遺孼之冒犯輦路肆然呼籲此何等變怪而乃殿下不顧該曹之防啓不待廷臣之博議別下特旨至施滌蕩之典殿下何不念莫嚴者義理難壞者隄防而有此非常之擧乎伏乞更加三思亟寢俄下判付以解中外之惑批以體府之權都在於副體察使都相不過閏位而事務軍政專屬副使副使卽淸城也以體府之設爲言則主管之副使當當之乎力辭不受印之都相當當之乎況都相所管特廿箇軍官廿名旗卒而已則譬若平章軍國事陞爲平章軍國重事之尊其號而奪其權也卿等何太昧於典故若是甚乎古之宰相能識他國年號今之士夫不知百年黨戰寒心寒心可悶可悶楨枏交結之瞹昧觀於獨對挾房時保護聖躬防察近宗之密奏而其心不在多卞而知之如許大處分豈無積費商量而驟聞其孫之上言輕易判下乎卿等眼中腔裏只知色目二字若遇這般事每不能高着恢着而無論可否當否惟以防遮爲事若此而其可免大方之笑乎卿等若不知事實顚末案頭有可考之書欲見之乎不允
정조 19년 · 강
命專經文臣日次儒生殿講以十七日爲之
정조 19년 · 강
承旨李晩秀成種仁金啓洛鄭尙愚聯疏徑出賜批牌招
정조 19년 · 목
聯疏略曰臣等目見非常之處分不勝憂慨草草數語竊附匡救所執者義理所守者隄防而及承批旨不惟不賜允可十行諄複誨責備至口傳下敎尤極截嚴此莫非臣等人微辭拙不能孚格之致以何顏面晏然於惟允之地乎聚首擎讀惶懍靡措聯陳短章徑出禁扃伏乞亟遞臣等之職仍治擅離之罪批以卿等勿辭行公仍敎曰諸承旨批下牌招察任
정조 19년 · 강
遞承旨李身晦以申耆代之前望也
정조 19년 · 목
敎曰在外承旨許遞前望單子入之待下批牌招察任
정조 19년 · 강
命江華中軍趙宅鎭降定甲串津軍
정조 19년 · 목
江華留守金履翼因本營中軍趙宅鎭所報以罪囚遮遏探察形止馳啓敎曰幺麼中軍敢以圍列防遮則司屬輩左右毆打仍爲疾馳出城等語校報至登狀聞者屑越之外無嚴莫甚該中軍爲老刊汰降定甲串津軍此後更以防遮等說枚報則當該中軍置之違令之軍律以此嚴飭狀啓還下送
정조 19년 · 강
命水原留守趙心泰明日來待
정조 19년 · 목
政院啓言水原留守趙心泰依下敎來待矣敎以今日則酬應甚煩使之明日來待
정조 19년 · 강
承旨申耆上疏辭職賜例批
정조 19년 · 강
命長湍等三邑勑米量宜代捧尤甚戶身布之難捧者代錢或停退豊德所在禁衛軍沁還三分一停退江都及坡州防營米耗條幷代錢朔寧移轉太以本色準納交河總廳旡兵米守廳保米亦幷代錢仍命有司堂上李時秀重推
정조 19년 · 목
備局啓言取見都承旨趙尙鎭書啓則多是災歲民人之例談又或事體名色之稍別有未可一一施行矣高陽坡州長湍交河等邑甲寅停退仍停事道臣之分爲三等或停或代各有參量不可以一時民願更議全退長湍豊德交河等邑新還代捧或停退事道啓已以分數代捧仰請蒙允今若又許加停則自來不敷之穀簿尤當漸次耗縮且爲嗣歲種糧停今年還糴事涉相反亦難許施長湍大興長山餉穀捧留本邑事道啓中分其面里優劣或捧留或輸納者儘是得體且已蒙允今不當更議加減長湍豊德交河等邑勑需米代捧身布停退事勑需事體本自嚴重勑期早晩又難預度代捧之請初非可論至於身布亦係緊重軍需或有不得已停減之時則亦必分數給代苟非大侵有難遽議禁御兩營軍在豊德者所受江都還米太停退事兩營之設置留營糶糴於本廳軍之在近邑者實爲貯積於江都則所重與城餉無異亦不可輕議停退幷爲置之豊德江都米防營米耗條以錢代納事耗條與元穀有異民情差可顧恤朔寧移轉太三百石以本色準納事初旣以太受來則終許以太備納雖非還作不失本色交河總廳牙兵米守廳保米以錢代納事以米代錢兩營之利害甚小以賤換貴窮民之實惠甚大以上四條合有變通許施以示朝家恩澤而一時過去傳聞未必詳的申飭道臣往復於各該營亦爲詳問於各該邑以爲從便依施事分付何如允之敎以三邑勅米代捧事依民願量宜代捧尤甚戶身布之果難捧者許令代錢或停退豊德所在禁衛軍沁還事亦爲依民願許施下四條之往復於該營云云不如直防從便依施云云亦不別白該營豈有肯諾之理付之道臣使之從便亦關後弊右四條竝依民願施行昨有議于大臣粘啓稟處之命者啓是啓目也故使之議于大臣矣以草記回啓者寧有如許格例乎當該有司堂上爲先從重推考以存古規
정조 19년 · 목
備局啓言卽見忠淸監司柳焵狀啓則以爲道內災總較諸昨年則猶減千餘結準數得請亦不免剋減之歸況此所請元數中減得五千餘結則實無以塗抹分排已劃下外不足災五千一百四十九結五十五負六束特爲準劃事請令廟堂稟旨分付矣民情事勢若不切急則道臣宜不敢更事煩瀆在朝家寧失之義不可無闊狹之道而準其所請則終涉過當請前劃下二萬二千五百結外限三千結更爲劃給被災諸邑一一均俵無使吏鄕或敢容奸以爲實惠下究窮民賴蘇之地事嚴飭分付允之
정조 19년 · 강
命湖南漁鹽船稅昨年停退條尤甚戶特許仍停之次戶折半仍停
정조 19년 · 목
敎曰昨年湖南尤甚邑漁鹽船稅之全數停退者竝與當年條而一時竝督決是行不得之政況新還貢布之舊停者才令闊狹則一視之澤何間於海陸尤甚戶昨年停退條特許仍停之次戶折半仍停事令廟堂三懸鈴行會完伯處
정조 19년 · 강
有政吏曹判書沈煥之參判洪明浩進
정조 19년 · 목
以韓興裕爲掌令李寅采爲持平金羲淳爲副校理尹序東爲修撰
정조 19년 · 강
遞校理趙德潤金熙稷命副修撰李晴拿問以沈奎魯高宅謙爲校理尹序東爲副校理鄭東榦爲修撰林漢浩爲副修撰竝前望也
정조 19년 · 목
敎曰在外玉堂許遞其中李晴尙不出場豈有如許刑政有除而不爲下諭前望外不爲擬望置人於不生不滅之科者極不成說令該府拿問不爲上來叩謝之罪未差之代前望單子入之待下批牌招察任
정조 19년 · 강
命西關抄上武士金啓默等明日待令於春塘臺
정조 19년 · 목
兵曹啓言依傳敎臣進詣南別營西關抄上遠射武士金啓默等三人以鐵箭試取後別單書入敎以明日春塘臺待令試官則卿與禁御將爲之參試官除之
정조 19년 · 강
勘放金吾時囚林蓍喆等配李德鉉于黃澗縣宋啓來于永同縣鄭東協于淸州牧飭判義禁徐有隣上來行公
정조 19년 · 목
義禁府啓言李德鉉功議各減一等告身盡行追奪又五年禁錮徒二年定配宋啓來功減一等告身盡行追奪又五年禁錮徒二年半定配林蓍喆功減一等杖七十收贖奪告身二等趙厚鎭功減一等杖九十收贖奪告身四等趙祥逵功議各減一等杖八十收贖奪告身三等鄭昌耆功減一等杖九十收贖奪告身四等尹宇大無功議云矣又啓言晉州前牧使鄭東協原情以爲還租一百七十石改色事渠於七月遍閱本州各倉則船鎭倉租一百十七石雨漏腐傷所見切悶若復仍置將成棄物而時非分糶無路區處不得已斗斗分給於附近居民使之待秋除耗改色以此意面陳於道臣巡到時其外租四十七石米十一石零乃是倉吏逋欠故査出督納一體面陳而未及收了亦入執頉兩條合爲一百七十五石零前牧使李德鉉虛留穀渠之到任在於四月晦日而還上各穀分留成册例於五月報營故一從已分給時留庫數爻前官時所分給者無論應分與擅分一一報營今乃自歸於掩置之科云請刑推得情敎以考律勘放後草記○政院啓言鄭東協考律勘放命下而判義禁徐有隣在外次堂例不得擧行云何以爲之敎以爲先令次堂擧行判堂之尙不上來處義過矣近日不爲催促欲待爲日之稍久已有日矣上來行公之意下諭○義禁府啓請鄭東協告身盡行追奪勿揀赦典淸州牧徒三年定配允之敎以如有功議各減一等又啓言鄭東協功議各減一等告身盡行追奪徒二年定配勿揀赦典
정조 19년 · 강
命淸州牧使安廷鐸久任及德山縣監權煒鎭岑縣監林淳浩相換事竝依道臣狀請施行
정조 19년 · 목
吏曹啓言觀此忠淸監司柳焵狀啓則以爲淸州牧使安廷鐸剛核旣著寬猛兼濟兩年在官逋穀之向完豪猾之知戢甚多可觀此實可合於久任以責其成效德山縣監權煒涖任屬耳姑無顯疵而災邑民政有難付之衰年生手鎭岑縣監林淳浩文識旣優才諝又足三年爲縣治規已成而該邑年事又是今年之次斟量兩邑民勢之緩急宜有闊狹之道德山鎭岑兩邑倅卽許換送以爲公私兩便之地事令該曹稟旨施行爲辭請竝依狀請施行久任年限參量定限待諸道狀聞齊到後草記稟處敎以依回啓施行
정조 19년 · 강
命殺獄罪人扶安金孟用嚴訊取服古阜林乻朴更査以聞
정조 19년 · 목
刑曹啓言扶安金孟用古阜林乻朴獄事有亞三堂亦具意見議處之命矣參判臣金履成以爲金孟用獄事道啓曹讞已爲詳盡臣無容更議而大凡疑獄有四一則曰痕損之不明也一則曰發明之有據也一則曰推諉之近理也一則曰詞證之相左也今此獄情以言乎痕損則額折之圍圓一寸有餘血流之狼籍十目所視則痕損可謂明矣以言乎發明則雖曰朴乞伊初不到家役處往來旣從山直之門前則棄其直路而何處迤往役所器機且爲山直之所掌則捨其當問而何處向覓乎此則發明之不成說矣以言乎推諉則狐迷之屍豈在於近村之地而不在山谷烏啄之血豈出於經夜之屍而至成赤水乎歸罪禽獸者推諉之不近理矣以言乎詞證則鬪閧之聲三隣共聞毆打之狀兩人親見此詞證之不相左也於斯四者無一可據而情節畢露之後終不就服者究厥心腸可知其無所不爲嚴加刑訊期於輸款依法償命斷不可已林乻朴獄事毆打時光景旣經屍親之目覩要害處痕損且有檢官之枚報被打致斃無復可疑而獄體自別法意至重雖明知其杜撰之言採其根柢摘其奸僞使罪人不敢復言然後據實論勘可也今此染病之說旣出於元犯之口而適會其時權女以染疾方痛不得就査云爾則是宜反此究彼十分致詳而發問之際不及一言及其元犯與權女面質之時元犯則以三人傳痛把作因病之症權女則以諸竅流血指爲被打之祟兩供虛實自有槪見者而籍曰病兼毆打償命則有歸然當其一旬呻吟之際必有隣里之見聞亦豈無症祟之區別者而職在按査終不能具證考覈辨其病情依俙之跡破其奸竇疑亂之計直以毆打致命遽然論斷者不免於矇矓之科當該推官從重推考更令會査嚴問覈實論理啓聞後稟處參議臣申大年以爲金孟用獄事實因相符於初覆之檢痕損也詞證也無不備具而但以元犯之未的至有兩檢後會査之擧有若獄情之疑眩務加審理之道而抑有不然者以其本事之至微謂未必故殺而行凶器杖與搗築節次曳屍田水等事俱極凶毒固不可謂在初事微不至殺心中焉貸錢買布之擧要爲私和之計烏啄狐迷之說巧作眩惑之謀凡此情節畢露於會査諸供或以同室而直招或以隣居而立證則其設心造謀節節自綻在京外執法之官恐無更議仍令道臣別定剛猛推官另加嚴訊期於取服不容但已林乻朴獄事以至微無贓之事作犯分傷人之罪推之曳之渠自納招拳觸膝撞證有可據而病時嘔血已是被打之祟死後痕損罔非致命之處檢狀之實因前後惟同看證之供辭衆言如一此獄之肯綮情犯無所不備鑿鑿相符至若備棺歛葬締結私和之狀眞贓自露昭不可掩而第其染疾之說雖出於死中求生之計而檢後推案且有權女遘癘未卽取招之語此雖無干於海用之致命彼死此痛適會先後則恐或爲元犯籍口之資此一節更加嚴覈其所染痛之來歷虛實窮詰於隣里公證以明其粧撰之跡使之理窮辭屈然後連加嚴訊以期其無辭自服快施償命之典恐合折獄之體請更令道臣詳査啓聞後稟處敎以兩堂意見別無異同依議施行
정조 19년 · 강
御春塘臺試關西遠射武士命成川韓述道特付別付料窠每朔試射
정조 19년 · 목
敎曰關西遠射武士今已試取成川出身韓述道鐵箭能踰一百九十步可知私習之二百步爲先令兵曹特付別付料窠加給糧資每朔堂下武臣試射時兵判試取若踰二百步草記以爲邊將差送之地
정조 19년 · 강
召見奉朝賀洪秀輔水原留守趙心泰于春塘臺
정조 19년 · 목
秀輔率二子進伏予曰卿有二子而一至宰列一至緋玉今又年至休退可謂稀世之福矣秀輔對曰臣特蒙錫福之洪恩得有今日之榮幸不勝感祝矣
정조 19년 · 강
命禮賓參奉黃井彥除本仕專意燔甓之役
정조 19년 · 목
水原留守趙心泰啓言禮賓參奉黃井彥以燔甓之役方留華城董飭擧行矣所帶之職自有事務不無相妨之端今姑除其本仕使之專意竣役恐合事宜從之
정조 19년 · 강
命華城協守哨官改號協守將
정조 19년 · 목
水原留守趙心泰啓言華城附近安山龍仁振威三邑守令定爲東南西城協守哨官已爲節目啓下而但三邑守令各領五哨或三四哨軍兵則以一哨官總領都管有違軍制反涉掣礙請協守哨官以協守將改號付標於原節目從之
정조 19년 · 강
命置築石藏氷之議給惠廳氷米兩年餘儲於東氷庫補用於改掘之役
정조 19년 · 목
氷庫提調李得臣啓言頃因本庫別檢李豊林所供中築石爲庫事有論理稟處之命矣庫舍修葺之爲弊氷丁消融之可悶果如其言而至若築石作庫所入浩多且本庫非錢穀衙門每年應下之需亦皆受出於戶惠廳則此非容易議到者請今姑置之從之又啓言東氷庫卽祭享進排之所而當初設庫全不深掘上曝旁風間又生水若値潦暑則雖有屢干丁貯氷不免數日間消融畢竟取用於契人極爲未安每歲因循尙未改掘故方欲趁藏氷變通而本庫以至殘之司物力無以辨備西庫氷米之留儲惠廳者每年餘數爲十四石矣若以今明兩年餘數出給補用於改庫之役則似好故仰達矣從之
정조 19년 · 강
遆承旨李晩秀以蔡弘遠代之前望也
정조 19년 · 목
晩秀不爲仕進命許遆前望單子入之待下批牌招察任
정조 19년 · 강
命禁衛都提調洪樂性總察該營大將
정조 19년 · 목
敎曰禁將許由往來間都提調總察事從事官發牌聽傳敎○禁衛大將李敬懋請納命召敎以仍佩往來
정조 19년 · 강
命專經武臣殿講十七日爲之
정조 19년 · 목
因十八日專經武臣殿講日次取稟有是命
정조 19년 · 강
領議政洪樂性左議政兪彥鎬領敦寧金履素聯名上箚賜批封還原箚
정조 19년 · 목
批以箚語旣欠渾厚事實間亦差爽謄錄於記注頒示於爛報則恐爲該洽眼藏之所竊議原箚不得已封還非忽於格例昔有大臣許穆箚論許領相積也聖批截嚴至以聽人指嗾使之首實以聖祖禮遇臣隣之盛德宣此批於大臣者聖意亦有可以仰度之端聖祖之所已施於古大臣者予其可不遵用於卿等乎如是敷諭之後更有言敬禮之常典有不可顧卿等預須聽知今人之固陋不識黨禍之糟粕甚至院議之啓忽書烏有之楠字及漏伏法之枏名於此益知群夢之未易喚覺爲朝象世道深庸悶念百人且置之所致慨者在於領敦卿何不以卿祖之心爲心卿之先祖文忠公款款忠赤國耳忘私有何顧惜於彼而其奏對之辭至以爲體府之設何與於逆謀云爾則此可謂一部公案卿祖之秉心如此而竟不免禍於毒正之群凶其段落之各異亦如彼矣卿等亦或聞伊時顚末乎窮覈諸賊無所不至而皆云領相則不知迭發臺章備極其嚴而亦曰獨其父不知不知二字卽決此事之左契予於正義理彰綱紀之事未嘗不夙夜慥慥昨日處分卽上刑適輕下服世輕世重惟齊非齊咸中有慶監于玆祥刑之微意也不在多誥自有斟量附陳故校理金聖鐸事當初承宣擧措近於媚竈從而惹鬧至有賊禧駁豐原之事端原其聖鐸之本事比之年前趙德麟事不啻歇之又歇逢今年念科名而始使之蕩滌者亦可謂後時矣仍命遣史官傳諭
정조 19년 · 강
右議政蔡濟恭上箚請寢許積復官之命賜批
정조 19년 · 목
箚略曰臣於我聖上平日政令施措竊自以爲皆無間然臣非敢窺天測海而然天者理之主也聖人者循理而全天者也以理推之聖人之事有何不可度而抑何間然之有哉奈之何昨日許積復官之敎出於理之外而使臣惝惶驚駭致惑於聖人之事也夫許積之死臣知其一則由於體府之設也一則由於賊子之綢繆逆宗也昨伏見下政院啓辭之批體府顚末聖諭備至旣責廷臣之昧於典故申之以案頭有可考之書臣未知殿下所敎可考之書是何樣書也其書設眞有可考至於逆堅之締結楨枏謀危宗社必也不一書矣臣聞之當其時文正公許穆以庶孼子堅所爲滔天當許積之面嚴辭直討靡不用極身爲當國首相不能斷以大義毅然爲石碏之事卒使之不軌陰謀自其家釀出在家不知臣未之信也以是言之許積之斷案不待他求而知以若斷案竝與其收司連坐之律而蕩滌於百年之後丹書無痕爵秩如舊者此豈可使聞於隣國乎臣固知我聖上至仁盛德雖於陰崖幽谷之中必欲被之以仁風惠雨而適當今年宸心有觸乃有此千萬理外之擧大小臣工之驚心駭眼或啓或箚冀回天聽者天理之固應爾也殿下於此而若不曰法言能無從乎則是眞箇爲不循乎理而惟其意是循實非平日所望於殿下者伏願亟寢許積復官之命批以卿名不在於三相之箚意謂卿能體予認予不肯爲隨衆助瀾之擧際有卿箚踵至而其所爲說反有甚於三相斥彼以不能爲石碏之事卒使之不軌陰謀自其家釀出在家不知臣未之信云而仍以昨日處分歸之於不可使聞於隣國惜乎卿今老白首寧或纏繚於舊日習氣爲此色目中言語不思所以對揚休命之方乎三相批旣言之卿之今日之言卽故相昔年之言故相以此屢被嚴敎於聖祖逬出都門莙黃還鄕在聖祖之時事關聖躬而猶以刑政之或失其平處分且如此矧予斟輕酌重以聖心爲心必欲歸美有光乃有昨日之處分其事面之不敢言道理之不敢提豈比於故相箚論之時則卿乃不少鄭重周章反忽盛氣噴▣以予大公至正永有說於萬億年之擧措歸之於悖於理者是誠何說是誠何心竊爲卿甚不取也仍命司錄發牌使之往傳
정조 19년 · 강
內閣提學尹蓍東上箚請寢許積雪冤復官及金聖鐸分揀之命賜批
정조 19년 · 목
箚略曰噫嘻積之擅弄威福兠攬權柄設體府而萃凶徒之淵藪護逆宗而贊阿堅之謀計次玉獄案出而爛熳同參之跡昭著莫掩故肅祖始靳而終下處分金石之案永世不刊及夫己巳復官甲戌還削于今百餘年之間歷四聖不敢變改其典刑之明且正果何如也今因其孫猥越陳籲而無難伸復嗚呼此何事也年前吳始壽復官實是失刑之大者而復有此萬萬過中之擧臣爲殿下惜之也積之身所自犯固伏刑有餘而末終賜死則以其子綠坐也綠坐而伸之則謂堅爲非逆也堅而非逆則逆枏爲無故人若是則我明聖太母護聖躬扶國脈有大造於我邦家之苦心至德將掩翳而不章念之及此不覺心寒而氣短聖學高明聖孝追遠此等大義理大是非關頭燭破必嚴明而不免爲姑息苟且之政者何也區區憂慨之私不亶在於凶孼之覬覦隄防之墮壞而已也懲討不行輿情危懼不知何樣禍患伏在何處而久遠丹書之籍又一朝毀棄之將使群疑愈滋王章益屈大聖人爲世道爲生民深慮遠圖豈容如是乖舛也乎喉院之批以體府事與密奏事爲敎體府之設果是賊䥴締結逆堅圖爲副使之謀而戚臣中批之除實破其陰圖密奏則在於丙辰夏慈殿違豫時丙辰之於庚申已過五年其間機事屢變端緖層生昔之密奏終焉牽制而判爲兩截心腸是則尤可罪而不可論其容貸矣伏願亟許收還賜死罪人積雪而宥之之命以光聖德以幸國事焉金聖鐸罪名之分揀又何其遽然也聖鐸以玄逸爲師四字凶言露章顯頌又以己巳事付之先天之說敢陳於先朝鞫刑竄配終雖歸死田里其不可昭釋則斷無疑矣亦乞竝命收還焉批以敷陳副使之中批拍言密奏之年條昨今疏箚中卿言詳且有據然今處分之本意自有深量者在焉是何等大處分豈或汎聞而漫應有昨日之判下乎附陳事亦然竝不允
정조 19년 · 강
承旨蔡弘履上疏請寢許積復官之命賜批
정조 19년 · 목
疏略曰臣於昨日承牌祗詣在院諸僚以許積復官還收事院啓已爲正書方請承傳色矣臣則晩到無以聯名以再啓聯參與諸僚相議停當及夫批旨截嚴諸僚徑出臣於是無以周旋有若循例申退者而出矣雖然許積之罪名至重關係甚大臣之見卽諸僚之見也諸僚之言卽臣之言也臣何可以賤名之未及入錄獨自晏然乎伏乞俯從院議之啓亟寢許積復官之命仍治臣瀆擾之罪批以以罪名之至重關係之甚大挺身發論敢請成命之收還者全不識事實卿其勿辭行公
정조 19년 · 강
知義禁權▣同義禁尹弼秉聯疏請寢許積雪冤之命賜批
정조 19년 · 목
疏略曰卽伏見擊錚人許澓原情判付下者有許積雪齎冤宥削職之命誠不勝萬萬驚惑之至逆堅情節至妖至惡往古所無積以其父其敢曰在家不知而身爲秉國首相卵育凶渠使宗社幾危此其罪已不容誅其子伏法之後亟施收司之律王章赫然丹書昭載者今爲百有餘年矣近來紀綱漸弛隄防不嚴名以爲先驚動天聽者無非僥濫之類而至如許澓者敢以百世難掩之惡冒干一時僥倖之恩者絕可痛惡乃殿下不待攸司之覆啓不諮廷臣之言議一日之間直下宥命刑章之蕩然公議之怫鬱已無可言而從今以後蔑法望倖之徒將接跡而起矣伏乞亟寢許積雪冤之命以重王法以懲亂流焉批以勿煩
정조 19년 · 강
刑曹判書李在學參判金履成參議申大年聯疏請勿施後傳妻上言仍寢行會該道之命命還給
정조 19년 · 목
聯疏略曰臣等伏見島配罪人後傳上言判付相顧愕眙誠不勝憂歎之至夫逆孼散配之義特貸其一縷而已與他罪謫不可比同故嚴其防守不許家眷之往來卽不易之常法而蓋所以杜後弊也庚戌秋傳敎中徒流者妻妾許從之敎亶出於欽恤之聖意而此指尋常編配之犯徒流者也至於逆屬島配之類旣與徒流大有間焉則妻妾許從非所可論且其母之許往乃是大明律本文及庚戌傳敎中所不載者也其決然不可許妻與母同矣而其所上言乃係法外放恣無忌猥越莫甚今若不顧法意之至嚴只謂情私之可矜有訴輒施遂開此路則諸道散配者之家屬必將接跡而起其流至於無法而後已寧不凛然心寒乎噫義理漸至湮晦人心轉益杻玩希覬滋長憂虞多端凡於防守之節固當久而益嚴而乃反許其往來無所禁止則關石之不重隄防之不嚴其爲來後無窮之弊有不可勝言臣等忝在掌法之列豈可厭然奉承乎伏乞勿施其上言仍寢行會該道之命以嚴國法敎曰今年何年則事事人人要令同慶有何不可況旣有年前定式者乎還給
정조 19년 · 강
推兵曹判書李得臣命護軍部將閔晢嚴棍以聞
정조 19년 · 목
一所巡廳啓言去夜巡到五間水門摘奸則護軍部將閔晢與一女人及幼學李參源同處房中不爲出來凡直所之毋得挾娼又毋得接置雜人法意甚嚴則況守門重地乎尤況夜禁至嚴之時乎事之痛駭莫此爲甚請閔晢出付該營李參源移送秋曹從重科治敎以兵判若能嚴察豈有如許事乎爲先推考其委折使之嚴棍草記
정조 19년 · 강
御廳査問擊錚人李榮以啓
정조 19년 · 목
御廳啓言擊錚人安東李榮卽爲招致査問其來歷族泒則其所爲說全沒着落爲提督後孫之言只聞於渠母云而無一可考之文蹟甚至於不知提督之名字入籍姓貫亦以安城書塡聽言觀貌有若失性者然故前縣監李孝承提督後裔之有無決無不知之理招來詳問則亦爲全然不知矣渠以千萬不干之人若是肆然訴冤者誠極可駭敎以何足責置之
정조 19년 · 강
副校理金義淳疏陳徑出命推考
정조 19년 · 목
政院啓言副校理金義淳以其親病陳疏徑出原疏才已捧入矣所當直捧禁推傳旨而此與無端徑出有異請推考警責允之○義淳疏曰臣於罪人許積雪宥之命有不勝萬萬憂慨驚惑者噫積賊果何等惡逆也竊弄國柄而戕善濟惡締結逆宗而謀亂釀禍終使悖逆之子潛主不軌之圖逆節排布於晝夜禍機殆迫於呼吸則已是渠百世難赦之極罪而況於己巳復官之時雖權大運睦來善輩甘心護黨之習尙以爲堅之論大逆小無所措積之爲攸司在所難免云則可見王法之不可低仰而百年之丹書已具則體府一款之事實如何姑不暇論以逆堅之父得免於攸司則天下之亂賊將安所知懼乎今者許澓之生心鳴冤已極無嚴而至於金聖鐸之罪犯果何如也渠以玄逸爲師而敢售陰護之計四字凶言何等逆案而肆發先天之說厚誣我聖母脅持我聖祖噫嘻古今天下寧有凶如聖鐸逆如聖鐸者而金始全者踵犯濫籲之罪而乃殿下不詢庭議別下特旨積與聖鐸竝加疏滌之典噫以今日世道凡係忠逆義理之分雖日加嚴防尙患有凶醜輩乘機肆志之慮而今乃曲爲屈法勉循其情則亂臣賊子益無所忌憚而方來之憂容有極哉伏乞更加三思亟寢成命許澓金始全犯分呼籲之罪竝令有司照律嚴懲以杜凶孼覬覦躑躅之漸焉鳴呼十數年來世道人心日趨滔溺風俗詿誤名義都喪士大夫之氣節風稜殆乎掃地盡矣一自歲首處分之後逋藪旣露妖賊自殪綱紀一振八方拭目庶幾有淬礪改觀之效而盤結猶前薰襲已痼聲勢所壓而公議未張嚇喝旁肆而物論積沸何幸李安默之疏出矣臣雖未詳其原本伏見於批旨及傳敎而疏中所論槪可知矣而如徐有隣兄弟之莫敢誰何者安默始能言之而使忘君負國背義嗜利之類庶將知戒此誠世道夢覺之一大關頭也噫其祛姦斥邪之功可奬不可摧而況在扶陽抑陰之道尤宜培護於來復之初如至日閉關之義而何殿下裁抑太過疏旣中寢仍又斥遂使朝陽一鳴之士逬出徊徨於郊坰之外此豈我殿下所以遇災求言之盛意也哉伏願殿下特寢李安默擯野之命頒示原疏使一世瞭然知公議之莫掩○○之難容也仍伏念臣於見職實有難强之情私而且臣母素患痎瘧之症經年沈綿轉側須人實無一日離捨之望新除適在於朝有大論之時黽勉冒膺雖不獲已因仍蹲冒斷無其路玆敢略暴至懇徑出禁扃伏乞天地父母俯垂矜念亟命遞改臣所授職名俾便救護仍治臣擅離之罪以肅朝綱焉批以兩件事今則便爲陳曆何必更煩李安默處分還收事若見朝臣似此情跡不覺眼火燁如電爾之致此多賴重臣徐有憐兄弟之登筵汲引不然則以習俗之耽於枳人如爾者能平步滾到乎此所以以爾之不必加意奬拔春間筵席與二提學有酬酢者爾其痛改前非無爲淸朝之棄物救護事依施近於迫切不須朝紙
정조 19년 · 강
遞承旨申耆蔡弘遠
정조 19년 · 목
耆等不爲仕進政院啓請牌招敎曰許遞前望單子入之待下批牌招察任
정조 19년 · 강
命全羅監司徐鼎修文簡公朴祥詩集重刻印進
정조 19년 · 목
敎曰判付旣言之詩者樂之餘詩之扶世敎豈云小哉我國之詩惟知故校理朴誾贈吏判朴祥二人而已誾之詩曾有拾取零金編成一部者而文簡之詩板本刓缺不堪看閱令內閣行會道伯訥齋集使之重刻印進
정조 19년 · 강
命珍島定配罪人養遂等竝移配白翎椒島罪人之前去者亦爲抄出移配
정조 19년 · 목
敎曰今因湖南昨年尤尤甚邑民事思之尤尤甚中最甚處珍島也以其瘡疣之餘凡係使民除瘼之政無不軫念況竄謫之主客俱困者乎珍島禁府罪人養遂白翎者斤萬才喜法聖繼龍今連新暹海南德履靈巖刑曹罪人後傳過希白翎繼孫明川吉孫仁㴠椒島德惠三水金洛海州金億碩黑山島鄭道中鉢浦馬榮麟水宗金千龍端川姜大得木浦得謙黔毛浦令該府該曹卽爲移配白翎椒島之前去數多抄出移配後草記事亦爲分付
정조 19년 · 강
吏曹判書沈煥之上疏請寢許積金聖鐸宥罪之命賜批
정조 19년 · 목
疏略曰昨者以賊臣許積雪其齎冤宥其削職事伏奉傳旨矣嗚呼我殿下盛德亶在於善繼而善述明義理而愼刑政則今玆聖敎何爲而發也夫積之罪大關宗社昭載匃石今經四聖朝百有餘年而搢紳章甫萬口一辭以至街童走卒尙能呼其名而指其墟曰彼設體府而謀逆之處也臣自童年只聞積之爲國賊而雖病於偏黨之論者未嘗或置然疑之辭於其間也則是所謂天下之公案也我聖祖以其爲院相而寧減其律猶不得不用以常刑而恩法互行至今傳說於閭巷矣噫山川不改鐵案常在金石可泐丹書不泯則今玆聖敎何爲而發也臣伏見一提學尹蓍東之箚則歷論積之凶謀逆節按手考案指陳證左瞭然如目前事而殿下亦以其言爲是矣然則積之罪可宥耶不可宥耶臣不敢知聖意硬定義理闊略刑政猶復堅持於昨者之所敎乎是其言而不肯恢轉圜之量則臣不能無憾於天地之大也嗚呼去年宥一賊臣尙喆又去年宥一賊臣吳始壽而廷臣不能爭國家幸無虞矣聖志所向遂無疑難又須今年宥一賊臣而猶有未足至於金聖鐸之竝滌其案矣近者竊伏覸殿下有所欲爲者輒用籠絡顚倒之權以致國體虧損群情驚惑一事甫定一事旋生而淸朝常有震蕩之憂四方未蒙太平之化今日之事亦有不可已者乎臣嘗聞逆堅設一宴于其父所處之堂集其徒黨方圖不軌而大張遮日僭如御幄之儀其機甚急伊時聖祖親登後苑高處俯瞰其形跡而乃命緹騎發捕云此事尙傳於故老間則積之心可恕而跡不犯之敎臣不敢奉承矣至若隱憂而永嘆者不全在於一賊臣之得脫大案而已也自今以後瞻弘䥴黯之若有餘孼者皆敢生心覬覦投袂而起接踵而來侮弄我國法乖亂我世敎則其爲宗社後日之禍將如何哉伏乞念義理之方闡惜刑政之有乖特寢積聖鐸宥其罪之命以嚴鞫案以壹民志批以大義與淫朋各異大義則旣明而猶患其不明益明之淫朋則雖破而猶恐其不破益破之然後始可謂繼志述事卿不見觀志章章句乎皇極一篇卽予金秤書庚申之事甚詳堅固賊也故相何與乎所請不允待後日政故相復官敎旨安寶成送
정조 19년 · 강
大司諫韓用龜獻納閔師宣正言鄭魯榮聯疏請寢許積復官及金聖鐸分揀之命賜批
정조 19년 · 목
聯疏略曰噫嘻賊積之終莫逭於按法者不待身犯罪惡之許多罔赦只是阿堅之締結近宗陰圖不軌是亦漢之桀安父子也縱令堅謀之不知不與子爲劇逆父必收坐自是當施之律難貰之案雖以己巳凶孼之徒嘗於詢問復官當否之下權大運睦來善輩尙且曰劇逆之父不可輕議復官云爾則可見莫嚴者王法也爲今日廷臣者孰敢晏然奉承於萬萬非常之擧而殿下旣不博詢公議乃以一紙判付洗滌百年之丹書不少留難此何爲乎假使積薄有勞勩之可記應坐之律固不可倖免況以昔年院相反作後日老賊戕害忠賢則綢繆於凶䥴謀危宗國則醞釀於家庭竊弄威柄萬惡都萃此孟子所謂國人皆曰可殺寧或一毫近似於橫罹禍故之類而乃殿下反歸之於黨戰黨禍之目有若冤死人之伸理昭雪者然臣等相顧錯愕莫省所以爲說臣不敢知積於這間果有何事之可稱齎冤者乎體府設施之本出逆謀挾房密奏之終作兩截百世之公案莫掩而聖祖甲戌處分尤有申嚴於庚申按法之日至今百有餘年之間謹守成憲毋敢或撓玆豈非我殿下所當繼述於今日者而諸臣章奏之批曲費辭敎終靳收還將使遺種餘孼漸生覬覦慮無所不至其爲無窮之憂庸可極乎伏願亟寢罪人積復官之命許澓猖狂跳踉之罪亦令攸司嚴法重繩以絕方來之患焉金聖鐸罪名分揀之命此又何擧也渠之丁巳一疏追襲玄逸之凶言指意之陰險叵測莫逃於天日之下至被設鞫刑配則亦豈尋常負犯而乃於賊積宥罪之日又有此過中之擧乎其有關於隄防之大義一也亦願亟命收還以光聖德焉批以勿煩
정조 19년 · 강
校理沈奎魯高宅謙副校理尹序東聯疏請寢許積復官之命賜批
정조 19년 · 목
聯疏略曰噫彼許積卽逆堅之父也逆堅之締結逆宗排布體府陰圖不軌罪關宗國至妖之情節狼籍極逆之罪惡昭著則積爲其父其敢曰在家不知而身爲首相多年秉國匪徒不能嚴斷其凶謀逆節乃反卵育愛護任其醞釀幾使宗社阽不測之危此其罪固合罔赦有難輕貸者也一國之公議已定百年之丹書自在而特因渠孫之冒籲不待該曹之防啓不詢廷臣之僉議而遽下此雪其齎冤宥其削職之命義理之晦塞刑政之乖亂已無可言而從今以後凶孼干恩之徒將接跡而至矣以殿下之聖明何不念及於此而有此萬萬非常之擧耶伏乞亟寢許積復官之命以嚴隄防以重刑法批以勿煩
정조 19년 · 강
同義禁權▣上疏請寢許積復官之命命還給重推捧納承旨鄭尙愚
정조 19년 · 목
疏略曰昨日夜中忽伏聞以逆孼許澓之擊錚事特降許積復官之命啓下本府竊不勝萬萬驚惋之至夫許積之罪今不必多言惟其開置體府手握兵權指揮凶子暗地排布締結楨枏將圖不測之變者畢露於其時按問之下由是而肅廟朝處分炳如日星嚴於霜雪文案昭著情節狼籍至于今百餘年雖輿儓下賤亦莫不知其爲謀主亂本則此眞孟子所謂百世不能掩者也而今其後孫敢生伸冤之計謂天可欺謂人可誣爲此犯蹕鳴錚之擧誠一世道之大變怪也理當嚴辭退斥痛加刑章以絕亂臣賊子之伏戎藏凶以社賊孼醜類之干紀逞私而今乃淸脫其貫盈之惡昭洗其丹書之案仍使其職名復舊豈意聖明之世有此前所未有之過擧乎竊覸我殿下好生之德無論古今凶逆或多傅之於生道而至於此事則獨不念先朝處分之至嚴至重者耶詩云不愆不忘率由舊章在殿下率由舊章之道豈容若是輕議之哉伏願亟寢許積雪冤復官之命許澓犯分售奸之罪亦使嚴刑遠配以明國法以正人紀幸甚幸甚抑又念承旨之任責在惟允今此判付係是非常之敎而承書之際無一言爭執下院之後無一人覆難循例卽下於該府有若尋常處分者然如此承旨奚但溺職而已哉臣謂伊日諸承旨亦宜竝賜嚴處以警具僚焉臣於昨日治此疏入呈政院而謂有獨疏禁令終不捧納竊料禁令本意似必指三司中不欲聯名各自陳章者而至於他有司之臣則未必竝入於禁令故今又冒陳臣尤死罪敎曰如許不緊沒著之疏皆可捧入乎捧納承旨從重推考原疏還給
정조 19년 · 강
命全羅監司徐鼎修耽羅補賑之資隨所請劃貸後形止與船粟當否竝狀聞仍飭廟堂及道守臣接濟島民之政
정조 19년 · 목
備局啓言卽見全羅監司徐鼎修報本司辭緣則以爲濟州三邑災荒之狀已蒙朝家軫念屢勤飭命俾爲及時接濟之道今方罔夜往復於本州講究其從長措處之方而卽者濟州牧帶率軍官崔厚鎭及將校金鍾甫等以本州補賑穀物貿取價錢請得事齎持該牧使報狀出來報狀自船中漂失只以該牧使私書來納而以爲島中被災雖似較淺於昨秋來頭民勢之遑汲將必倍甚於今春不可不請穀而年年船粟之數多萬萬惶悚爲先以如干廩俸換貿雜物合爲發賣於陸地貿入補賑之資而數甚零星不得爲一半之助自營門某樣錢中五千兩請得劃給則貿穀補賑麥秋後卽爲準備出送爲計云本州民情若是悶急接濟之節當如救焚拯溺穀物貿遷慮或晩時若不及今變通轉至於穀盡價踊之時則將未免狼狽且其請貸不過半年推移則某條許施在所不已而本營如干留儲己於昨年盡爲推移於兵水營各鎭堡校卒給代條停減之代今則蕩然無著手處勢將就他公貨報稟劃貸而往復之間將不免緩不及事之慮故不得已道內留在賑廳所納某樣錢中五千兩直爲劃給於本州褊裨處使之及今貿穀計料自本司知委該廳卽爲許劃事處分爲辭矣本牧形勢如是遑汲道臣之未及論報受題事勢固然方以依所報限麥秋許貸事捧甘該廳分付道臣本牧貿穀之節船運之際使沿邑某條措處著意顧護以爲趁未寒前準數貿去之地事一體關飭敎以此時風勢最利穩泊何必五千數雖至萬金隨其所請續續劃貸後形止與船粟當否陸續狀聞俾紓一分南顧之念島中昨冬之塡壑豈可罪歲寧或責倅一則朝廷之咎二則朝廷之咎或使今年島民雖一夫一婦浮黃黧黑腹不飽而膚不庇若有入聞於耳邊則日御之饌限一年當除却一時以謝島民爲道伯守臣者聞此敎而一有泛忽其可曰有臣分雖以卿等言之若或循例行會循例分付其可曰有道理分義乎王言不可不示信卿等更須知悉
정조 19년 · 강
嚴禁分院官吏作弊之端